b'\n_START_ARTICLE_\nKhartoum\n_START_SECTION_\nPovijest\n_START_PARAGRAPH_\nKhartoum je 1821. godine osnovao vladar Egipta Ibrahim pa\xc5\xa1a. Grad je postao regionalni centar trgovine. Trgovina se razvila zbog zna\xc4\x8dajnog polo\xc5\xbeaja na sutoku Plavog i Bijelog Nila, a na tom mjestu su do Nila dolazili tradicionalni karavanski putevi._NEWLINE_1885. godine je grad osvojio osniva\xc4\x8d Sudana Muhamed Ahmed nazvan Mahdi. On je poveo pobunu Sudanaca protiv egipatske i britanske vlasti (u to vrijeme je Egipat bio pod britanskom upravom i vladao je Sudanom). Mahdi je proveo pokolj egipatskih i britanskih snaga u gradu. Mahdi pogiba 1885. godine, a 1898. Britanci su kod obli\xc5\xbenjeg grada Omdurmana pobijedili Mahdijeve sljedbenike i ponovo uspostavili dr\xc5\xbeavu Anglo-egipatski Sudan koja je bila pod britanskom i egipatskom upravom. Khartoum je postao glavni grad te dr\xc5\xbeave, te je izgra\xc4\x91en prema planu s mre\xc5\xbeom pravokutnih i dijagonalnih ulica._NEWLINE_Sudan je postao nezavisan 1956. godine i Khartoum je postao njegov glavni grad. U narednom razdoblju je grad brzo rastao. 1973. su palestinski teroristi dr\xc5\xbeali vi\xc5\xa1e talaca u saudijskom veleposlanstvu u Khartoumu i pogubili ameri\xc4\x8dkog veleposlanika. 1977. je sagra\xc4\x91en naftovod do lu\xc4\x8dkog grada Port Sudana. Tijekom 1970-ih i 1980-ih godina su u Khartoum dolazile brojne izbjeglice iz okolnih dr\xc5\xbeava u kojima su se vodili ratovi, ali i iz dijelova Sudana zahva\xc4\x87enih gra\xc4\x91anskim ratom._NEWLINE_1989. je trenutni predsjednik Omar al-Ba\xc5\xa1ir izveo dr\xc5\xbeavni udar. Nakon toga se u Sudanu uvodi islamski re\xc5\xbeim koji sura\xc4\x91uje s me\xc4\x91unarodnim islamskim teroristima. Krajem 1990-ih je Sudan pru\xc5\xbeao uto\xc4\x8di\xc5\xa1te teroristi\xc4\x8dkom vo\xc4\x91i Osami bin Ladenu. Zbog toga je 1998. ameri\xc4\x8dka vojska bombardirala odre\xc4\x91ene ciljeve u Khartumu, te je nakon toga Sudan protjerao Osamu bin Ladena. Godine 2008., Khartoum su napali pobunjenici iz sudanske pokrajine Darfur, ali se sudanska vlada uspjela obraniti.\n_START_SECTION_\nZemljopis\n_START_PARAGRAPH_\nKhartoum se nalazi u sredi\xc5\xa1njem Sudanu, na sutoku Bijelog i Plavog Nila. To je mjesto na kojem se formira rijeka Nil koja ima izrazito veliko zna\xc4\x8denje za Sudan i susjedni Egipat. Na sutoku rijeka se nalazi rije\xc4\x8dni otok Tuti. Prostor uz Bijeli Nil ju\xc5\xbeno od grada je mo\xc4\x8dvaran._NEWLINE_Khartoum se nalazi u pustinjskoj klimi. Temperature su cijele godine visoke, a ki\xc5\xa1a pada samo tijekom dva ljetna mjeseca. Zbog toga je Nil glavni izvor vode za grad. U okolici grada postoje zna\xc4\x8dajne poljoprivredne povr\xc5\xa1ine koje se natapaju vodom iz Nila._NEWLINE_Veliki Khartoum je konurbacija (sustav spojenih gradova) koja se sastoji od Khartouma, Sjevernog Khartouma ili Bahrija (industrijski grad sa sjeverne strane Plavog Nila koji je povezan s Khartoumom, ali ima status posebnog grada) i Omdurmana (poseban grad sa zapadne strane Bijelog Nila povezan s Khartoumom).\n_START_SECTION_\nZnamenitosti\n_START_PARAGRAPH_\nNajva\xc5\xbenija znamenitost je Nacionalni muzej Sudana. U njemu se nalaze brojni ostaci staroegipatske kulture koji su preseljeni u Khartoum iz dijelova sjevernog Sudana koji su poplavljeni nakon izgradnje brane kod Asuana. Khartoum je tradicionalni islamski grad s brojnim d\xc5\xbeamijama. Zna\xc4\x8dajna je tradicionalna tr\xc5\xbenica (suq). Danas se otvaraju moderni trgova\xc4\x8dki centri.'